b'\n_START_ARTICLE_\nCastravete\n_START_SECTION_\n\xc3\x8enflorire \xc8\x99i polenizare\n_START_PARAGRAPH_\nC\xc3\xa2teva variet\xc4\x83\xc8\x9bi de castravete sunt partenocarpice, rezult\xc3\xa2nd fructe f\xc4\x83r\xc4\x83 semin\xc8\x9be, pentru aceste variet\xc4\x83\xc8\x9bi polenizarea reduc\xc3\xa2ndu-le poten\xc8\x9bialul calitativ. De obicei aceste variet\xc4\x83\xc8\x9bi sunt crescute \xc3\xaen sere, unde polenizarea prin insecte este eliminat\xc4\x83. \xc3\x8en Europa sunt preferate soiurile de castravete care pot produce semin\xc8\x9be \xc8\x99i care necesit\xc4\x83 polenizare. Polenizarea acestor variet\xc4\x83\xc8\x9bi este f\xc4\x83cut\xc4\x83 de albine, bondari \xc8\x99i diverse alte soiuri de insecte, apicultorii prefer\xc3\xa2nd s\xc4\x83-\xc8\x99i aduc\xc4\x83 stupii \xc3\xaen preajma terenurilor \xc3\xaens\xc4\x83m\xc3\xa2n\xc8\x9bate cu legume._NEWLINE_\xc3\x8en cazul \xc3\xaen care polenizarea nu a avut succes, fructul rezultat se poate \xc3\xaeng\xc4\x83lbeni, c\xc4\x83dea, sau poate cre\xc8\x99te str\xc3\xa2mb. Fructele par\xc8\x9bial polenizate pot fi verzi la cap\xc4\x83tul de l\xc3\xa2ng\xc4\x83 pe\xc8\x9biol dar galbene \xc8\x99i prost formate l\xc3\xa2ng\xc4\x83 locul unde a fost floarea.\n_START_SECTION_\nTratamente naturale pe baz\xc4\x83 de castravete\n_START_PARAGRAPH_\nCastravetele datorit\xc4\x83 calit\xc4\x83\xc8\x9bilor terapeutice poate fi utilizat ca remediu natural \xc3\xaen tratamentul: irita\xc8\x9biilor intestinelor, reumatismului, gutei, arsurilor solare, constipa\xc8\x9biei. De asemenea, acesta este un bun laxativ \xc8\x99i contribuie la eliminarea toxinelor din organism. _NEWLINE__NEWLINE_Ridurile pot fi comb\xc4\x83tute prin aplicarea unor creme sau m\xc4\x83\xc8\x99ti pe baz\xc4\x83 de castravete. Propriet\xc4\x83\xc8\x9bi terapeutice extraordinare au \xc8\x99i semin\xc8\x9bele de castravete care trateaz\xc4\x83 afec\xc8\x9biuni variate: tuse, probleme ale tenului, probleme cu expectora\xc8\x9bia.\n_START_SECTION_\nIstoric\n_START_PARAGRAPH_\nCastravetele este cultivat de cel pu\xc8\x9bin 3000 de ani, \xc3\xaen Asia de vest; \xc3\xaen Europa a ajuns \xc3\xaen timpul Imperiului Roman. Sunt cronici din secolul al IX-lea, din Fran\xc8\x9ba, care amintesc de cultivarea castravetelui._NEWLINE_Se crede c\xc4\x83 este o plant\xc4\x83 nativ\xc4\x83 a teritoriului Indiei de azi. Castravetele este men\xc8\x9bionat \xc3\xaen legenda lui Gilgamesh, \xc3\xaentre produsele vechiului ora\xc8\x99 Ur, fiind consumat de c\xc4\x83tre locuitorii acestuia. Unele surse spun c\xc4\x83 a fost produs pe scar\xc4\x83 larg\xc4\x83 \xc3\xaen Tracia; apartenen\xc8\x9ba sa la buc\xc4\x83t\xc4\x83ria bulg\xc4\x83reasc\xc4\x83 \xc8\x99i turceasc\xc4\x83 vin s\xc4\x83 \xc3\xaent\xc4\x83reasc\xc4\x83 aceast\xc4\x83 teorie. Din India, castravetele a ajuns \xc3\xaen Grecia (unde este numit "vilwos") \xc8\x99i \xc3\xaen peninsula italic\xc4\x83, unde popula\xc8\x9bia este foarte amatoare de aceast\xc4\x83 legum\xc4\x83. Fructul castravetelui este men\xc8\x9bionat \xc8\x99i \xc3\xaen Vechiul Testament (Cartea Numerelor 11:5), ca fiind o plant\xc4\x83 foarte r\xc4\x83sp\xc3\xa2ndit\xc4\x83 \xc3\xaen Egipt, chiar \xc8\x99i sclavilor israeli\xc8\x9bi: Ne amintim de Pe\xc8\x99te, pe care l-am avut pe mesele noastre \xc3\xaen timpul robiei egiptene / de castrave\xc8\x9bi, pepeni, praz, ceap\xc4\x83, usturoi. Israeli\xc8\x9bii vor r\xc4\x83m\xc3\xa2ne, astfel, foarte ata\xc8\x99a\xc8\x9bi de aceste legume, care vor fi folosite adeseori \xc3\xaen mesele lor tradi\xc8\x9bionale de s\xc4\x83rb\xc4\x83tori._NEWLINE_Despre \xc3\xaemp\xc4\x83ratul roman Tiberius se spune c\xc4\x83 servea castrave\xc8\x9bi la fiecare mas\xc4\x83, indiferent de anotimp. Astfel, pe teritoriul Imperiului Roman a fost dezvoltat pentru prima dat\xc4\x83 un sistem artificial de cre\xc8\x99tere a fructelor \xc8\x99i legumelor \xc3\xaen condi\xc8\x9bii speciale, similar cu o ser\xc4\x83 agricol\xc4\x83, pentru a asigura prezen\xc8\x9ba pe masa \xc3\xaemp\xc4\x83ratului a legumei sale favorite. Sistemul de cre\xc8\x99tere era combinat, pe timpul zilei vasele cu plante de castravete fiind \xc8\x9binute la soare, apoi puse la ad\xc4\x83post \xc3\xaen zone acoperite, la c\xc4\x83ldur\xc4\x83, sau erau acoperite cu p\xc3\xa2nz\xc4\x83 \xc3\xaembibat\xc4\x83 cu ulei, pentru a nu permite circula\xc8\x9bia curen\xc8\x9bilor de aer. Aceste p\xc3\xa2nze erau numite specularia._NEWLINE_\xc3\x8en \xc3\xaensemn\xc4\x83rile sale, Plinius cel B\xc4\x83tr\xc3\xa2n consemneaz\xc4\x83 existen\xc8\x9ba unui castravete foarte mic, probabil soiul corni\xc8\x99on, care cre\xc8\x99te nu mai mare de 8\xc2\xa0cm \xc8\x99i are coaja neregulat\xc4\x83, cu broboane \xc8\x99i grunji. Plinius descrie \xc8\x99i preg\xc4\x83tirea unor remedii naturale din castravete, cu toate c\xc4\x83 unele cercet\xc4\x83ri spun c\xc4\x83 ar fi fost vorba de o plant\xc4\x83 diferit\xc4\x83, un soi de castravete s\xc4\x83lbatic, necultivat. Totodat\xc4\x83, este men\xc8\x9bionat\xc4\x83 folosirea fructului castravetelui pentru tratarea mu\xc8\x99c\xc4\x83turii de scorpion, pentru cei cu vederea slab\xc4\x83 \xc8\x99i pentru a \xc3\xaendep\xc4\x83rta \xc8\x99oarecii din hambare. Nevestele care doreau s\xc4\x83 r\xc4\x83m\xc3\xa2n\xc4\x83 \xc3\xaens\xc4\x83rcinate \xc3\xaei purtau la cing\xc4\x83toare, la fel \xc8\x99i moa\xc8\x99ele chemate la c\xc3\xa2te o na\xc8\x99tere mai grea, \xc8\x99i \xc3\xaei aruncau dup\xc4\x83 ce copilul se n\xc4\x83\xc8\x99tea._NEWLINE_\xc3\x8en Evul Mediu, la curtea regelui Carol cel Mare (Fran\xc8\x9ba secolului al XI-lea) se cre\xc8\x99teau castrave\xc8\x9bi. Ei au fost introdu\xc8\x99i \xc3\xaen Anglia la \xc3\xaenceputul secolului al XIV-lea, pierdu\xc8\x9bi, apoi reintrodu\xc8\x99i dup\xc4\x83 250 de ani. \xc3\x8en Lumea Nou\xc4\x83, castrave\xc8\x9bii au ajuns \xc3\xaen 1494, \xc3\xaen Haiti, o dat\xc4\x83 cu expedi\xc8\x9biile lui Cristofor Columb._NEWLINE_\xc3\x8en 1535, Jacques Cartier, explorator francez care a c\xc4\x83l\xc4\x83torit \xc3\xaen zona a ceea ce ast\xc4\x83zi se nume\xc8\x99te Canada, spunea c\xc4\x83 a g\xc4\x83sit castrave\xc8\x9bi imen\xc8\x99i \xc3\xaen zona ora\xc8\x99ului Montreal. \xc3\x8en secolele XV-XVII, v\xc3\xa2n\xc4\x83torii europeni de bl\xc4\x83nuri, comercian\xc8\x9bii, exploratorii, vor face schimburi \xc8\x99i trocuri cu popoarele indigene amerindinene, inclusiv cu produse agricole. Triburile din Marile C\xc3\xa2mpii \xc8\x99i din zona Mun\xc8\x9bilor St\xc3\xa2nco\xc8\x99i au \xc3\xaenv\xc4\x83\xc8\x9bat de la conchistadori cum s\xc4\x83 cultive legumele \xc8\x99i fructele europene. Cei mai buni agricultori erau cei din triburile Mandan, din zona Dakota de Nord \xc8\x99i de Sud. Ei au \xc3\xaenv\xc4\x83\xc8\x9bat s\xc4\x83 cultive soiuri de castrave\xc8\x9bi \xc8\x99i de pepeni \xc8\x99i le-au ad\xc4\x83ugat rapid \xc3\xaen alimenta\xc8\x9bie, pe l\xc3\xa2ng\xc4\x83 soiuri de porumb, fasole, \xc8\x99i altele din aceea\xc8\x99i familie a cucurbitaceelor, dovleac, dovlecel \xc8\x99i t\xc4\x83rt\xc4\x83cu\xc8\x9b\xc4\x83. Triburile Iroqueze cuno\xc8\x99teau deja planta, la momentul la care au fost vizita\xc8\x9bi de primii europeni._NEWLINE_\xc3\x8en 1630, reverendul Francis Higginson a publicat o carte pe nume \xe2\x80\x9ePlante din Noua Anglie\xe2\x80\x9d, \xc3\xaen care se descrie o gr\xc4\x83din\xc4\x83 din insula Conant, \xc3\xaen portul din Boston, \xe2\x80\x9egr\xc4\x83dina Guvernatorului\xe2\x80\x9d. Acolo sunt descrise multitudinea produselor vegetale cultivate, printre care \xc8\x99i \xe2\x80\x9e\xc8\x9belin\xc4\x83, sfecle, morcovi, care cresc aici mult mai mari \xc8\x99i mai dulci dec\xc3\xa2t sunt \xc3\xaendeob\xc8\x99te cunoscute \xc3\xaen Anglia. Sunt aici \xc8\x99i soiuri de dovleac \xc8\x99i de castravete de care nu aveam cuno\xc8\x99tin\xc8\x9b\xc4\x83 \xc3\xaenainte\xe2\x80\x9d._NEWLINE_\xc3\x8en 1633, William Wood public\xc4\x83 o carte care con\xc8\x9bine observa\xc8\x9biile sale referitoare la plantele pe care le \xc3\xaent\xc3\xa2lnise \xc3\xaen America \xe2\x80\x9eP\xc4\x83m\xc3\xa2ntul este foarte bun pentru cre\xc8\x99terea verde\xc8\x9burilor de buc\xc4\x83t\xc4\x83rie, toate soiurile cunoscute \xc3\xaen Anglia \xc8\x99i altele noi, \xc8\x99i care sunt mai mari \xc8\x99i mai gustoase\xe2\x80\x9d. C\xc3\xa2\xc8\x9biva ani mai t\xc3\xa2rziu apar, tot \xc3\xaen Anglia, un num\xc4\x83r de articole publicate \xc3\xaen reviste de specialitate cu profil medical, \xc3\xaen care se specific\xc4\x83 faptul c\xc4\x83 verde\xc8\x9burile sunt responsabile de un num\xc4\x83r tot mai mare de \xc3\xaemboln\xc4\x83viri pe timpul verii \xc8\x99i c\xc4\x83 legumele crude nu trebuie consumate de c\xc4\x83tre copii. Castravetele a fost unul din legumele marcate de aceast\xc4\x83 proast\xc4\x83 reputa\xc8\x9bie, fiind retras din alimenta\xc8\x9bia uman\xc4\x83 \xc8\x99i p\xc4\x83strat doar pentru animale, \xc3\xaen special vaci, schimb\xc3\xa2ndu-i-se \xc8\x99i numele \xc3\xaen englez\xc4\x83 din cucumber \xc3\xaen cowcumber. Nefiind preferat \xc3\xaen alimenta\xc8\x9bie, soiurile de castravete au degenerat, spre sf\xc3\xa2r\xc8\x99itul secolului al XVIII-lea, transform\xc3\xa2ndu-se \xc3\xaentr-o plant\xc4\x83 de dimensiuni reduse, cu inflorescen\xc8\x9b\xc4\x83 redus\xc4\x83 \xc8\x99i cu fructe foarte mici._NEWLINE_\xc3\x8en jurnalul s\xc4\x83u, Samuel Pepys nota, \xc3\xaen data de 22 septembrie 1663: \xe2\x80\x9eAzi, Sir W. Batten m-a informat de trista soart\xc4\x83 a unei doamne, Newhouse, care a murit din pricin\xc4\x83 c\xc4\x83 a consumat castrave\xc8\x9bi. \xc8\x98i cred c\xc4\x83 am mai auzit de un caz asem\xc4\x83n\xc4\x83tor acum c\xc3\xa2teva zile.\xe2\x80\x9dCastravetele este inrudit cu pepenele si cactusul. Con\xc8\x9bine mult\xc4\x83 ap\xc4\x83.\n_START_SECTION_\nIndustrie\n_START_PARAGRAPH_\n\xc3\x8en industria alimentar\xc4\x83, castravetele este foarte preferat \xc3\xaen varianta murat\xc4\x83, fiind unul din cele mai consumate alimente, inclusiv \xc3\xaen industria fast-food._NEWLINE_\xc3\x8en industria cosmeticelor, este foarte \xc3\xaentrebuin\xc8\x9bat \xc3\xaen diverse creme \xc8\x99i lo\xc8\x9biuni pentru ten, av\xc3\xa2nd un efect calmant, de restabilire a pH-ului pielii, fiind u\xc8\x99or astringent. Totodat\xc4\x83, aroma de castravete proasp\xc4\x83t este considerat\xc4\x83 a fi afrodisiac\xc4\x83.'